Drømmer om ferie og gode restaurantoplevelser | Valbylille
Drømmer om ferie og gode restaurantoplevelser
29. januar 2014 by Valbylille Leave a Comment
Bogen på billedet er en pakkekalendergave fra min kæreste, som han blev en lille smule opfordret til at købe, da jeg fik øje på den i Stockholm. Den hedder “Where chefs eat – a guide to chefs’ favourite restaurants”, og indeholder anbefalinger til restauranter i hele verden (primært storbyer) – både de rigtig dyre og de mere budgetvenlige.
Jeg sidder med den i skødet netop nu og læser om restauranter i Paris. Der har jeg nemlig lejet en lejlighed en uge i marts, og jeg glæder mig virkelig til at vise byen frem for min datter. Indtil hun kom til verden, rejste jeg dertil mindst en gang om året, men nu er det altså ved at være fire år siden sidste besøg.
Jeg har forlængst besøgt både små som store og kendte som ukendte seværdigheder, så vi skal bare ned at slappe af midt i storbyen, og den eneste must-see er Jardin d’acclimatation. Derudover skal vi selvfølgelig på markeder og i supermarkeder med bugnende grøntsagsafdelinger og overvældende udvalg af kød og fisk, som vi kan tilberede i lejligheden. En enkelt eller to frokoster på en god restaurant håber jeg også det bliver til, men det afhænger lidt af den 3-åriges humør. Jeg håber, at bogen kan guide mig frem til et godt sted, hvor børn er velkomne.
Det er nok begrænset, hvor meget jeg i al almindelighed kommer til at bruge bogen, da storbyferier, restaurantbesøg og småbørn ikke er min foretrukne kombination. Heldigvis er der også anbefalinger til restauranter her i Danmark, og så er pasning jo en mulighed. Under alle omstændigheder er den superhyggelig at bladre i, når man ligger syg på sofaen og drømmer om et luksusliv med utallige ferier og gode middage.
Hvis nogen af jer, der læser med, tilfældigvis kender en god og børnevenlig restaurant i Paris, må I meget gerne lægge en kommentar.
God morgen is
Isen på billedet er i øvrigt en smoothie, der blev alt for tyk og derfor blev konverteret til morgensorbet, hvilket heller ikke er dårlig. De består af frossen 1 del frossen banan og 3 dele frosne jordbær blendet med en smule mælk og toppet med kakaonips og hakkede mandler.
Filed Under: Sniksnak Tagged With: ferie
« Citronpasta med kammuslinger og ærteskud
Min bedste opskrift på crumbledej – her i en pærecrumble med marcipan og nødder »